KOMMISSIONENS AFGØRELSE

af 16. december 2020

om at give den centrale administrator anvisning om at indføre de nationale tildelingstabeller for luftfart for Belgien, Bulgarien, Cypern, Tjekkiet, Danmark, Tyskland, Estland, Irland, Grækenland, Spanien, Frankrig, Kroatien, Island, Italien, Letland, Litauen, Luxembourg, Ungarn, Malta, Nederlandene, Norge, Østrig, Polen, Portugal, Rumænien, Slovenien, Slovakiet, Finland og Sverige i EU-transaktionsjournalen

(2021/C 47 I/01)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (1),

under henvisning til Kommissionens forordning (EU) nr. 389/2013 af 2. maj 2013 om oprettelse af et EU-register i henhold til Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF og nr. 406/2009/EF, og om ophævelse af Kommissionens forordning (EU) nr. 920/2010 og nr. 1193/2011 (2), særlig artikel 55, stk. 3, og

ud fra følgende betragtninger:

(1) Ved artikel 28a, stk. 1, i direktiv 2003/87/EF indføres en midlertidig undtagelse fra ordningen for perioden 2013-2023 med hensyn til flyvninger til og fra flyvepladser i lande uden for Det Europæiske Økonomiske Samarbejdsområde (EØS) og for flyvninger mellem EØS og regionerne i den yderste periferi samt for flyvninger mellem forskellige regioner i den yderste periferi. I artikel 28a, stk. 2, i direktiv 2003/87/EF fastsættes yderligere, at luftfartøjsoperatører skal have udstedt et antal gratis kvoter, der reduceres i forhold til reduktionen af returneringsforpligtelsen.

(2) Kommissionen har ved afgørelse C(2014) 9367 (3) og C(2015) 670 (4) givet den centrale administrator for EU-transaktionsjournalen anvisning om at opføre de nationale tildelingstabeller for luftfart for Belgien, Bulgarien, Tjekkiet, Danmark, Tyskland, Estland, Island, Irland, Grækenland, Spanien, Frankrig, Kroatien, Italien, Cypern, Letland, Litauen, Luxembourg, Ungarn, Nederlandene, Norge, Østrig, Polen, Portugal, Rumænien, Slovenien, Slovakiet, Finland, Sverige og Det Forenede Kongerige, for årene 2013-2016, i EU-transaktionsjournalen.

(3) Ved artikel 28a, stk. 2, i direktiv 2003/87/EF pålægges medlemsstaterne at offentliggøre det antal kvoter, der er blevet tildelt hver enkelt luftfartøjsoperatør for årene 2017-2023, inden 1. september 2018.

(4) Medlemsstaterne har derfor beregnet og meddelt Kommissionen det antal kvoter, der er blevet tildelt hver enkelt luftfartøjsoperatør for årene 2017-2020, og Kommissionen gav, ved afgørelse C(2017) 2301 (5), den centrale administrator for EU-transaktionsjournalen anvisning om at uploade de tilsvarende nationale tildelingstabeller for luftfart i EU-transaktionsjournalen. EU-registrets funktionalitet gav på daværende tidspunkt ikke mulighed for at uploade nationale tildelingstabeller for luftfart for årene efter 2020.

(5) I henhold til artikel 28a, stk. 2, i direktiv 2003/87/EF skal antallet af kvoter, der tildeles luftfartsoperatører, omfattes af den lineære faktor, der er omhandlet i direktivets artikel 9.

(6) I henhold til artikel 9 i direktiv 2003/87/EF fastsættes den lineære reduktionsfaktor, hvormed det samlede antal emissionskvoter nedsættes, til en årlig sats på 2,2 % fra 2021 og fremefter.

(7) Med udløbet af den overgangsperiode, der er fastsat i aftalen om Det Forenede Kongerige Storbritanniens og Nordirlands udtræden af Den Europæiske Union og Det Europæiske Atomenergifællesskab (6), er flyvninger fra, til eller mellem flyvepladser i Det Forenede Kongerige ifølge den midlertidige undtagelse i artikel 28a, stk. 1, i direktiv 2003/87/EF ikke længere underlagt rapporterings- og overholdelsesforpligtelser i henhold til EU ETS fra 2021.

(8) Det er derfor nødvendigt at revidere det antal kvoter, der er blevet tildelt hver enkelt luftfartøjsoperatør for årene 2021-2023 og uploade de tilsvarende nationale tildelingstabeller for luftfart til EU-transaktionsjournalen.

(9) Belgien, Bulgarien, Cypern, Tjekkiet, Danmark, Tyskland, Estland, Irland, Grækenland, Spanien, Frankrig, Kroatien, Island, Italien, Letland, Litauen, Luxembourg, Ungarn, Malta, Nederlandene, Norge, Østrig, Polen, Portugal, Rumænien, Slovenien, Slovakiet, Finland og Sverige har meddelt de nationale tildelingstabeller for luftfart til Kommissionen.

(10) Kommissionen betragter de nationale tildelingstabeller for luftfart, der er meddelt for Belgien, Bulgarien, Cypern, Tjekkiet, Danmark, Tyskland, Estland, Irland, Grækenland, Spanien, Frankrig, Kroatien, Island, Italien, Letland, Litauen, Luxembourg, Ungarn, Malta, Nederlandene, Norge, Østrig, Polen, Portugal, Rumænien, Slovenien, Slovakiet, Finland og Sverige som værende i overensstemmelse med artikel 28a i direktiv 2003/87/EF. Den centrale administrator for EU-transaktionsjournalen bør derfor gives anvisning om at indføre disse ændringer i EU-transaktionsjournalen.

BESTEMT FØLGENDE:

Eneste artikel Den centrale administrator indfører de nationale tildelingstabeller for luftfart for Belgien, Bulgarien, Cypern, Tjekkiet, Danmark, Tyskland, Estland, Irland, Grækenland, Spanien, Frankrig, Kroatien, Italien, Letland, Litauen, Luxembourg, Ungarn, Malta, Nederlandene, Norge, Østrig, Polen, Portugal, Rumænien, Slovenien, Slovakiet, Finland og Sverige med den endelige årlige gratistildeling af emissionskvoter for luftfart for perioden 2021- 2023, som fastsat i bilaget til EU-transaktionsjournalen.

Udfærdiget i Bruxelles, den 16. december 2020. På Kommissionens vegne Frans TIMMERMANS Ledende næstformand

(1) EUT L 275 af 25.10.2003, s. 32.

(2) EUT L 122 af 3.5.2013, s. 1.

(3) Kommissionens afgørelse C(2014) 9367 af 11. december 2014 om at give den centrale administrator for EU-transaktionsjournalen anvisning om at indføre de nationale tildelingstabeller for luftfart for Belgien, Bulgarien, Cypern, Tjekkiet, Danmark, Estland, Irland, Grækenland, Spanien, Frankrig, Kroatien, Letland, Litauen, Luxembourg, Malta, Nederlandene, Østrig, Polen, Portugal, Rumænien, Slovenien, Slovakiet, Finland, Sverige og Det Forenede Kongerige i EU-transaktionsjournalen (foreligger ikke på dansk).

(4) Kommissionens afgørelse C(2015) 670 af 12. februar 2015 om at give den centrale administrator for EU-transaktionsjournalen anvisning om at indføre de nationale tildelingstabeller for luftfart for Tyskland, Italien og Ungarn i EU-transaktionsjournalen (foreligger ikke på dansk).

(5) Kommissionens afgørelse C(2017) 2301 af 4. april 2017 om at give den centrale administrator for EU-transaktionsjournalen anvisning om at indføre de nationale tildelingstabeller for luftfart for Belgien, Bulgarien, Cypern, Tjekkiet, Danmark, Tyskland, Estland, Irland, Grækenland, Spanien, Frankrig, Kroatien, Italien, Letland, Litauen, Luxembourg, Ungarn, Malta, Nederlandene, Østrig, Polen, Portugal, Rumænien, Slovenien, Slovakiet, Finland, Sverige og Det Forenede Kongerige i EU-transaktionsjournalen (foreligger ikke på dansk)

(6) EUT C 384 I af 12.11.2019, s. 1.